साेमवार की रात, एयरोसिटी रोड का एकांत और एक आवाज...
सर्द रात में पुलिया के नीचे मिली मासूम जिंदगी
हमीदिया अस्पताल के शिशु रोग विभाग में मंगलवार को सब एक बच्चे की चिंता में सक्रिय थे। दो दिन का यह मासूम जैसे मौत के मुंह से जिंदा बचकर यहां आया था। उसे ठंड लगी थी। भूखा तो था ही। सोमवार की रात 8 बजे पीपलनेर के पास पुलिया के नीचे उसके रोने की अावाज सर्द सन्नाटे में गूंज रही थी। वह उस वीराने में खुले में पड़ा रो रहा था। संयोग ही था कि वहां से गुजर रहे योगेश रजक नाम के एक युवक की नजर उस पर पड़ी। फिलहाल बच्चा खतरे से बाहर है।
योगेश ने बताया-रात करीब आठ बजे का वक्त था। मैं एयरो सिटी रोड पर नित्य सेवा सदन के पास से गुजर रहा था। किसी बच्चे के रोने की आवाज सुनाई दी। आसपास कोई नहीं था। आवाज पुलिया के नीचे से आ रही थी। फौरन वहां गया। एक मासूम पतली शॉल में लिपटा हुआ था। उसे कुछ चीटियों ने भी काटा था। मैंने गांधी नगर पुलिस को सूचना दी। 108 एंबुलेंस भी आ गई। हमने उसे हमीदिया अस्पताल पहुंचाया।
अस्पताल के शिशु रोग विभाग की एचओडी डॉ. रश्मि द्विवेदी का कहना है कि कल रात बच्चे की हालत बिल्कुल ठीक नहीं थी। लगातार ठंडी हवा में रहने के कारण उसके शरीर का तापमान काफी गिर चुका था। उसे वॉर्मर में रखा गया। वजन केवल एक किलो 900 ग्राम ही था। अब उसकी धड़कन सामान्य है। सभी जांच रिपोर्ट ठीक हैं। उसे बोतल से दूध पिलाया जा रहा है। नए साल में उसे मातृछाया में शिफ्ट कर दिया जाएगा। टीआई गांधी नगर जीतेंद्र पटेल के मुताबिक अज्ञात आरोपी के खिलाफ प्रकरण दर्ज किया गया है। ये मामला पैदाइश छिपाने जैसा लगता है। जिस एकांत में उसे छोड़ा गया, वहां उसकी जान जाने के पूरे अासार थे। शुक्र है कोई जानवर आसपास नहीं था।
----------------
इस बच्चे ने दो दूसरे बच्चों की याद ताजा करा दी
इस बच्चे को कौन यहां छोड़ गया, यह पता नहीं। मगर उसने दो दूसरे बच्चों की याद दिला दी। 14 दिसंबर 2014 को भी साउथ टीटी नगर स्थित दीपशिखा स्कूल के बाथरूम से एक मां ने अपनी नवजात बच्ची को खिड़की से फेंक दिया था। तीन दिन बाद पुलिस ने आरोपी मां को गिरफ्तार कर लिया था। इस घटना के दस दिन पहले वल्लभ नगर के पास झाड़ियों में जहांगीराबाद पुलिस ने एक नवजात बच्ची का शव बरामद किया था। उसे भी जन्म के बाद यहां फेंका गया था।
hin_Deva awa_Deva hin_Deva hin_Deva hin_Deva unk hin_Deva hin_Deva